
Относно: Изграждане на пътнически навес (спирков заслон) със соларна лампа за осветление на автобусна спирка за обществен превоз на пътници по автобусна линия №6, при разклона за Металснаб, кв. „Черно море“, в посока гр. Бургас 
По инициатива на жителите на кв. Черно море бе проведена среща с представители на местната власт, на която бе поставен въпросът за липсата на спирков заслон на спирка, по автобусна линия №6 – при разклона за „Металснаб“, в посока гр. Бургас или Автошколата – на кръстовището, където се намира складът за метални елементи на „ХЪС“ ООД.
В резултат на срещата беше организирана и подписка, в която десетки жители изразиха категоричното си желание за изграждането на такъв заслон, който да ги предпазва от метеорологичните условия. Подписката е приложена към настоящия проект за решение, внесена е официално и представлява ясен обществен ангажимент и заявена необходимост от промяна.
Съществуващата спирка се ползва ежедневно от голям брой граждани – жители на квартала, включително от възрастни хора, ученици и работещи, които пътуват към града. В момента там липсва инфраструктура за защита от атмосферните условия, което създава значителни неудобства за чакащите пътници. При дъждовно, ветровито и горещо време гражданите са принудени да изчакват автобусите без минимална защита, което застрашава здравето им и създава предпоставки за социално напрежение.
Изграждането на стандартен спирков заслон на посоченото място ще подобри значително условията за пътуващите и ще повиши качеството на транспортното обслужване. Съоръжението следва да бъде изградено в съответствие с изискванията за безопасност, достъпност и удобство, като се предвиди и възможност за поставяне на табела с разписанието на автобусите.
Предвид обществената потребност, изразената гражданска подкрепа и ролята на Общински съвет – Бургас като орган, който отговаря за подобряване на транспортната и социалната инфраструктура в общината, както и на основание чл. 21, ал. 1, т. 23 и ал. 2 от Закона за местното самоуправление и местната администрация, предлагам Общински съвет – Бургас да вземе следните:

Р Е Ш Е Н И Я:
1. Да се изгради пътнически навес (спирков заслон) със соларна лампа за осветление на автобусна спирка за обществен превоз на пътници по автобусна линия №6, при разклона за „Металснаб“, кв. „Черно море“, в посока гр. Бургас.
2. Възлага на управителя на „Бургасбус“ ЕООД да извърши всички необходими правни и фактически действия за изпълнение на решението по т. 1, касаещо изграждането на пътнически навес (спирков заслон) на посоченото място.

Приложения:
1. Подписка от граждани



С уважение,

ЕВЕЛИНА  МИХАЛЕВА  	
						
ДИМЧО ГРУДЕВ

Д-Р ДИЯН ГОСПОДИНОВ


